钦定古今图书集成/方舆汇编/职方典/第1052卷 > 《初登太湖岩》詹彬
## 钦定古今图书集成/方舆汇编/职方典/第1052卷 > 《初登太湖岩》詹彬

发源自佛耳，名刹难称俦。不雨山长润，无风气亦秋。
衔杯僧共坐，穿径月同游。寄语长安客，何如此地幽。

《海录碎事》：“昇山在泉州南，晋司徒王朗每登览，因名
朗山。朗字景兴，东海人。为汉会稽太守，居郡四年，惠
爱在民。孙策渡江略地，功曹虞翻以为力不能拒，不
如避之。朗自以身为汉吏，宜保城邑，遂举兵与策战，
败绩，浮海至东冶。策又率军追击之闽越。朗欲走交
州，为兵所逼，诣军降。朗在东冶，每登览泉州城南之
‘昇山’”，后人因名为《朗山》。

《唐书柳冕传》：“冕为福建观察使，奏闽中本南朝畜牧
地，可息羊马。置牧区于东越，名万安监。又置五区于
泉州，悉索部内马驴牛羊合万馀头畜之。不经时，死
耗略尽，复调充之，民间怨苦。坐政无状，代还，卒，赠工
部尚书。”

《秦系传》：“系字公绪，越州会稽人。天宝末，避乱剡溪，北
都留守薛兼训奏为右卫率府仓曹参军，不就，客泉
州。南安有九日山，大松百馀章，俗传东晋时所植。系
结庐其上，穴石为研，注老子，弥年不出。刺史薛播数
往见之，岁时致羊酒，而系未尝至城门。姜公辅见系，
辄穷日不能去，筑室与相近，忘流落之苦。公辅卒，妻”
子在远，系为葬山下。张建封闻系之不可致，请，就加
校书郎。与刘长卿善，以诗相赠荅。权德舆曰：“长卿自
以为五言长城，系用偏师攻之，虽老益壮。”其后东度
秣陵，年八十馀卒。南安人思之，为立于亭，号其山为
“高士峰”云。

《府志》：“唐末盗起，寿州人王绪攻陷光州、固始，为蔡州
秦宗权所攻，率众南奔，自南康入临汀，陷漳浦至南
安，所在剽掠，为其军校王潮所囚，自杀。”

宋太平兴国初，仙游盗起，众十馀万攻郡城，城中兵
仅三千，势危急，通判乔维岳固守，转运杨克让率兵
破贼解围。

《宋史蔡襄传》：“襄徙知泉州，距州二十里万安渡，绝海
而济，往来畏其险。襄立石为梁，其长三百六十丈，种
蛎于础以为固，至今赖焉。又植松七百里，以庇道路，
闽人刻碑纪德。”

《府志》：“建炎中，杨勍寇安溪，还集里人杨振率乡兵破
走之。”

绍兴十三年，郡盗四起，号“曾少龙、周老虎”、何白旗、陈
大刀、詹铁义，拥众数万。帅司檄郑振击之，贼遁去。后
三年，詹铁义复来，冠势甚锐，振率众与敌，遂死之。
淳熙七年，江舟贼沈师作乱，泉郡大震，戍将萧统领
战死。知泉州程大昌趣统制裴师武讨之，贼遁去。
嘉定十一年，海寇赵希却等冲突围头，知州事真德
秀请“移宝林寨兵戍围头，立宝盖寨分地巡察”，获赵
希却诛之。

绍定五年，“海贼”王子清等舶舟围头澳，知州事真德
秀遣队将王大寿防遏，猝与贼遇，大寿射贼十馀人，
贼为夺气，竟以独力难支死之。官军乘进，遂有沙陶
之捷。

宝祐六年冬，山寇犯永春县，隅总陈士英率民兵二
百人奋击，死之。

开庆元年，山寇复薄永春县，隅总卓子信死之。
咸淳末，“海贼”寇郡境，时西域人蒲寿𡷫、寿庚兄弟在
泉俱无赖，击贼退之，以功累官沿海都制置。

《八闽通志》：“德祐二年十一月，元兵寇闽，陈宜中、张世
杰奉帝航海至泉州。招抚使蒲寿庚来谒，请驻跸，世
杰不可。初，寿庚提举泉州舶司，擅蕃舶利者三十年，
或劝世杰留寿庚，则凡海舶不令自随，世杰不从，纵
之归。继而舟不足，乃掠其舟，并没其赀。寿庚乃怒，杀
诸宗室及士大夫与淮兵之在泉者。帝移潮州。十二”
月，寿庚及知州田贞子以城降于元。七月，张士杰以
元军既退，自将淮兵讨寿庚。时汀、漳诸路剧盗陈吊
眼及许夫人所统诸峒番军皆会，兵势稍振，寿庚闭
城自守。世杰遂传檄诸路，陈瓒起家丁、义民五百人
应之。世杰使谢洪永进攻泉州南门，不利。寿庚复阴
赂番军，攻城不力，得间道求救于唆都。九月，唆都来
援，世杰遂解围还。

《府志》：“景炎元年，宋端宗即位于福州，寻入海，航于泉
州港，命蒲寿庚将海舟以从。寿庚闭城拒命，时元伯
颜遣唆都寇泉州，寿庚遂以蜡丸裹表，由水门潜出
纳款。”

二年，张世杰自海上复回讨贼，寿庚遣其贼党孙胜
夫诣杭求救于唆都，尽杀宗室千馀人，及士大夫与淮兵之在泉者，备极惨毒。张世杰攻九十日不下，乃
去之。

《八闽通志》：“元至元十七年五月，敕泉州行省所辖州
郡山寨未即归附者，率兵拔之，已拔复叛者，屠之。”
《府志》：“至正三年正月，泉州民刘应总作乱，命江浙行
省遣兵捕之。”

十四年夏，安溪盗李大、南安盗吕光甫聚众为乱。七
月，围泉州城，不克。

十六年春，孽寇复攻同安县西门，监邑马哈谋沙悉
简精锐，分三屯，拒却之。

十七年，万户赛甫丁阿迷里可反，据泉州，民大被荼
毒。是年，伊守礼叛，攻泉，以监邑枭其党来胁，起兵者
十馀人，率骁勇千馀来复，仇众复力战走之。

西域那兀纳者，以总诸番，互市至泉。元末兵乱，遂攻
泉州，据之。福建行省平章燕只不花用陈计，执那
兀纳，槛送行省。时陈友定败，我参军胡深，元主以为
福建行省平章政事，遂发兵攻泉州、漳州，陷之。泉民
先经回寇涂炭，继为友定荼毒，至洪武元年，兵南下，
始出盗贼渊薮。

正统十三年，邓茂七遣贼将陈敬德由德化寇永春，
永春民郭荣六击破之。馀贼吴都总等分寇诸县，远
近望风降附。将攻郡城，守熊尚初请调卫军未下，自
提民兵，与晋江簿史孟常、《阴阳正》术杨士洪拒于城
南古陵坡，被执，皆死之。

十四年，沙尤寇陈敬德等攻陷同安县治，邑民叶秉
干率义兵千馀败之。又“海贼”张秉彝等驾船二百馀
只攻中左、高浦二所，秉干督率义兵拒敌，俘获颇多，
竟死之。

弘治四年，漳平盗温文进寇安溪，攻陷县治、永春、南
安，郡城一时骚动。副使司马督官民兵讨平之。
正德二年，广东盗寇南安，至晋江、安海，官兵袭之，为
所败，遂肆掠而去。

五年，广东盗寇永春、安溪、南安，至晋江、安海，肆掠甚
惨。

嘉靖元年秋，广东、汀、漳盗流寇安溪、南安、德化，遂入
永春，知县柴镳率民兵御之。八月丁亥，战于南桐，义
士尤新五等死之。庚寅，战于赤水，贼败走，义士苏端
举等死之。十二月辛丑，复战于胡坑，贼败走，义士何
廷灿等死之。

二年元日，贼至自德化，掠永春。官兵邀之花石岭，锺
旺煇死之。戊申，覆鼎兵设伏以待，贼突围去，郭显七
等死之。他贼闻覆鼎有备，奔安溪，官兵亦以是日败
之于加胡隔。辛亥，泉兵与贼战于高坪，败掳泉州卫
经历葛彦。

三年冬十月，广东、汀、漳盗复寇永春。初四日，知县柴
镳败之于高坪，义士蔡玉智等死之。十一日，战于小
姑，张元宗死之。御史简霄檄按察司佥事聂珙，督诸
县兵击之。十月，知县南安颜容端、德化梅春、安溪龚
颖、同安周惟会、永春柴镳之兵追至鸡母岫，龙溪知
县黎艮亦以所部兵来会。是日夜，贼自鸡母岫奔德
化小尤中团。二十四日，官兵追及四合，擒斩无遗。
十二年八月初五日，“永定寇”犯安溪长泰里，又犯崇
信里，又犯新康里，杀掠甚惨。府同知李东、通判柯迁
督兵平之。

十七年冬十月，“永定寇”劫安溪、感化、龙兴等里，知县
殷梨督民兵追至石朱岭，获其二总、三总。

二十六年，剧寇陈日辉聚党据安溪、覆鼎山、大小尖、
白华坂诸峒，不时出掠。是冬突至同安县劫掠，男女
挟赎，屯二十里弗去。分巡佥事余爌督兵驱回安溪，
直捣其穴，平之。是年始设总督浙闽都御史。时漳、泉
沿海之民，率造巨船过洋，总督朱公絿严为禁，尝获
通番九十馀人，悉斩之。又见浯屿水寨偏安厦门，乃
于浯洲、料罗特设战船二十馀只，委官哨守，地方赖
以无事。然自是络绎通倭。而壬子年四月，倭舶数千
只乘风突至，碇于晋南之白沙头，与漳、泉人互市。于
是李华山、吴子福为澳主，柯老、金山老为通事，往往
有强驱贾人丝货以赴倭船者。久则渐负其直，遂生
嫌隙，而倭患萌矣。

三十五年，倭自福清海口入寇，泉州卫指挥童干震
引兵迎战，死之。

三十七年四月，倭四百馀从郡境长坑头登岸，由龟
湖突至安平市，杀掠数日乃去。是月，倭又四千馀至
惠安，知县林咸率乡官李恺等拒守，城赖保全。倭分
二支：一由海道寇鸭山，林咸复率兵拒战，死之；一由
清源山前寇南安，陷之。五月初三日，至郡城石笋桥，
城中固守二十馀日，贼复攻永宁城，不得入，乃去。
三十八年三月，倭复寇郡，至石笋桥，燔民居，城中固
守，乃从乌石南去。初五日，又至石笋桥。初七日焚营
边屋。十一日南往安平。时安平城已完，守贼不得入，
复至郡城南新桥。佥事万民英从桥置门御贼。一时
乡兵被贼驱回，与乡民男妇奔赴城者，坠死千有馀人。贼竟排桥门至车桥，大焚民居，直至城下，官军以
鸟铳拒，退攻同安县城。指挥白震、同知李时芳、教谕
吴金，率士民固守，复至安平城下，遂散劫“海都。”时郡
城分垛而守，目不交睫者凡四，阅月乃息。

三十九年正月，倭寇入南安、英山等处。三月，又一支
在浔美，登岸焚劫。四月至车桥，焚屋杀人，直至城下，
官军以石拒退。又一支从“法石”登岸焚劫，亦至南门
城下，焚屋而去。是年四月，倭从仙游石狮隘至永春
太平，官民兵不能御，恣毒而去。又从仙游直抵永春
县治，知县万以忠弃县走，贼焚谯楼及民庐，屯聚西
门、上场等处，哨劫卓埔、蓬壶。义士尤濂、许时佐等御
之，杀贼无数，乘胜追至徐山，后兵弗继，俱死。贼由南
安诗山入塔口隘，典史侯爵统《机民》兵力拒，贼不能
进。十五日，贼又攻隘，典史兵少不支，贼遂入县，分屯
肆掠，三十馀日乃去。七月，倭数千突入安溪，屯四十
日，公署民房烧毁殆尽。

金钗山东有沈公堤，堤故种树，障飞沙以护田。后树
伐堤空，沙仍壅田。万历中，寨帅沈有容使出汛兵各
载石还，遂得百馀艘。复命戍还兵筑之，堤不日成，田
可耕如故，故名“沈公堤”也。

《寰宇记》：泉山，泉主山也。山有孔泉，故名之。朱买臣谓
“东越王所保之泉山”是也。

《闽书》：同安县夕阳山上有遁迹岩、真寂寺，唐宣宗居
邸时，遁迹此岩三载，后还京即位，敕赐真寂寺云。宣
宗《与黄蘗断际和尚山中观瀑布联句》，蘗先咏云：“穿
岩越壑不辞劳，到底方知出处高。”宣宗续云：“溪涧岂
能留得住，终归大海作波涛。”又诗：“惟爱禅林秋月空，
谁能归去宿龙宫。夜深闻法餐甘露，喜在莲花世畀
中。去寺里馀，有石方二丈许，有岩号国师岩。”国师，僧
怀晖也。怀晖别见福州方山。岩前有石横卧，扣之如
鼓。岩头一窍，相传宣宗时中出米，足供食。宣宗去，遂
不复有。按唐宣宗长庆中封光王，《唐书》第称韬晦，未
尝遁迹。而唐尉迟偓作《中朝故事》载宣宗，宪皇少子
也。皇昆，即穆宗也。穆宗，敬宗之后。文宗、武宋相次即
位，宣皇皆父叔也。武宗初登极，深忌焉。一日，会于禁
苑间，武宗召上，遥睹，瞬目于中官。仇士良跃马向前
曰：“适有旨，王可下马。”士良命中官舆出军中，奏曰：“落
马已不救矣。”寻请为僧，行游江表间。会昌末，中人请
还京，遂即位。则其事固有可据者。又断际傅法洪州，
裴休师事之，亦名所居山曰黄蘗，亦载宣宗与蘗《观
瀑布》诗，未知孰是。第余至是，山下有浴龙池云：“宣宗
将至时，先一夕伽蓝现梦，寺僧明有皇帝浴此。僧行
山下，见宣宗浴池中，稽首称万岁，宣宗诘其故，云：‘伽
蓝现梦’。及入寺，宣宗举手指伽蓝颐曰：‘饶舌泄语，伽
蓝为之西转。今塑像仍旧’。”明漳南林魁题二诗后云：
“相传诗为唐宣宗龙潜此寺而作，《通鉴》不载，胡氏以
为鄙妄无稽。”余按尉迟偓《中朝故事》有足证者。而兹
寺遗迹昭然，表文诗词，当亦不诬。岂胡氏偶未考与？
魁所称表文，则宣宗旧出家衡州花药寺，为刺史卢
景回所困，上书以闻。景回坐诛，罪及九族，其表亦刻
寺中。余以万历乙未奉遣入粤西，过衡州，旧僚曾凤
仪邀余花药寺，云“唐宣宗出家于此。”而《湖广志》及《衡
州府志》花药寺并不载此事。又《唐书》并未尝改衡州
为恒州，且天诛其九族，非刑章矣。姑阙之。

同安县苎溪山下有陈婆陂，亦传唐宣宗遁迹过此，
有陈婆者进麦，问之，以旱田对。及即位后，命有司筑
陂，名苏营陂，可灌田数顷，而俗名“陈婆”云。

德化东西团有蒋氏者，所居门外有巨木十四五围，
叶有棱刺，莫知其名，百鸟不敢栖。

《八闽通志》：紫极宫寿星殿前有古桧一株，围一丈六
尺，高七丈馀，枝如虬龙，香叶荫郁如幄。旧志云：晋时
植，傍有石刻“晋朝桧”三字。

《宋史》谓江公望尝编管南安军，即今江西南安府是
也。《泉州志》遂误以公望为编管南安县。又见公望所
作《多暇亭记》有云：“东山之中，有西蜀隐者居焉。危坐
不寐二十年。”遂以西蜀隐者亦载于泉州《仙释志》。今
考之《大明一统志》载公望于南安府《流寓志》，而所谓
东山者亦南安府之山也。则公望与西蜀隐者俱未
尝至泉州，明矣。

仁宗朝，蔡君谟知泉州，架洛阳桥。先是，君谟为闽部
使者，夹道种松，以蔽炎毒，闽人即桥旁作堂以祠之。
又作诗二章，俾歌以祀公。一曰《道边松》：“大义渡至漳
泉东，问谁植之我蔡公？岁久广荫如云浓，甘棠蔽芾安可同？委蛇夭矫腾苍龙。行人六月不知暑，千古万
古长清风。”一曰《洛阳桥》：“一望五里排琨瑶，行人不忧”
沧海潮，憧憧往来乘仙飚。蔡公作成去还朝，玉虹依
旧横青霄。考之溱洧功何辽，千古万古无倾摇。
陈懋仁《泉南杂志》：金石峰属南安，上有叠石，其赤痕
类丹书，有石刻“金石峰”三字。

泉之山莫多于西南，高绝者莫俪于船山。群峰列秀，
此山独出于其上，势若一船。泉人加以“福”字，故名福
船山。

《泉郡志》云：东出海门，舟行二日程，曰彭湖屿，在巨浸
中，环岛三十六，如排衙然。昔人多侨寓其上，苫茅为
庐，推年大者为长，不蓄妻女，耕渔为业，牧牛羊散食
山谷间，各《剺耳》为记。讼者取决于晋江县城外贸易，
岁十数艘，为泉之外府。后屡以倭患墟其地，或云抗
于县官，故墟之。今乡落屋址尚存。

《泉州市舶税课》云：“香之所产，以占城、宾达侬为上。沉
香在三佛齐名药，沉，真腊名香，沉实则皆不及。占城、
渤泥有梅花脑、金脚脑，又有水札脑，登流眉有蔷薇
水，占城、宾达侬、三佛齐、真腊、渤泥、登流眉皆诸番名。”
泉之南三十里曰石龟，峻壁上有石二丈许，形酷似
龟，行旅望之，远近无异。吾郡宋太守岳公珂所著《桯
史》云：“余外家居，泉之石龟”，即其处也。

宋进士吕造诗云：“闽海云霞绕刺桐，往年城郭为谁
封？鹧鸪啼困悲前事，豆蔻香销减旧容。”今泉州筑城
时，环城皆植刺桐，故号桐城。

泉州有浯江。《郡志》云：“晋南渡时，衣冠士族避地于此，
故又名晋江。”

万安桥乃宋蔡忠惠公所造，世谓洛阳桥是也。落成，
公自为《记》曰：“泉州万安渡石桥，始造于皇祐五年四
月庚寅，以嘉祐四年十二月辛未讫功，案址于渊，酾
水为四十七道，梁空以行，其长三千六百尺，广丈有
五尺，翼以扶栏，如其长之数而两之，糜金钱一千四
百万。诸施者渡实支海，去舟而徒，易危以安，民莫不”
利职其事者卢锡、王寔、许忠、浮图义波宗善等十有
五人。既成，太守莆阳蔡襄为之合乐，䜩饮而乐之。明
年秋，蒙召还京，道由是出，因记所作，勒于岸左。公自
书大方尺分，勒二石，今在公祠。盖公之功在百世大
矣，而《记》仅一百五十三言，可见古人不肯擅美如此。
又闻之父老云：“先时二石，为倭载去”，后见江间发光，
探之得后一石，其前一石乃后人复模，故前石不如
后石之莹润，打碑声时与江涛竞响也。俗传公造此
桥，以涛势不能案址，乃檄江神得一“醋”字，公云二十
一日酉时为之。今《公记》中无是说也。王遵岩曰：“岂其
驾长江之洪流，冯虚以构实，其役有足骇人者，昧者
惊焉而言之异，亦以”贤者之所为，兴事起利，人乐其
成而赖其功，故托于神以美之耶？又宋释太初谓前
《记》多三字，至今传其言也。

盘光桥自洛阳桥东接凤屿，屿在江中央，上多腴田，
稠民居。旧有石路，潮落路出，行者病之。宋宝祐中，僧
道询募赀作石桥，长四百馀丈，广一丈六尺，比蔡端
明所造《洛阳桥》长多四百馀尺，阔多一尺。世知“洛阳”
而不知“盘光”者，盖以人重也。

《淳化阁帖》十卷宋季南狩，遗于泉州，已而石刻湮地
中久之，时出光怪，枥马惊怖发之，即是帖也。故泉人
名其帖曰“马蹄真迹。”

卫西榕树，干大如一间屋，枝上有纚纚垂下者，谓是
根也。其高参天，枝叶荫可三十馀丈。相传韩少卿国
华为郡魏公诞日，树杪为吐烟霭。又云：“榕树千年者，
其上生伽楠香。”

德化县白磁，即今市中《博山佛像》之类是也。其坯土
产程寺后山中，穴而伐之，绠而出之。碓极细滑，淘去
石渣，飞澄数过，倾石井中，以漉其水，乃塼埴为器，石
为洪钧，足推而转之，薄则苦窳，厚则绽裂，土性然也。
初似贵，今流播多不甚重矣。或谓开窑时，其下多藏
白磁，恐伤地脉，复掩之。

闽之远海近番处，有燕名金丝者，首尾似燕而甚小，
毛如金丝，临卵育子时，群飞近海沙泥有石处，啄蚕
螺食。有询海商，闻之土番云：“蚕螺背上肉有两肋如
枫蚕丝，坚洁而白，食之可补虚损，已劳痢。”故此燕食
之，肉化而肋不化，并津液呕出，结为小窝，附石上，久
之，与小雏鼓翼而飞，海人依时拾之，故曰燕窝也。
荔枝才已，龙眼始行，壳黄瓤白，核壮肉薄，《本草》谓之
“荔枝奴”，信然。盖荔枝饱啖之馀，不堪咀嚼，如膏粱子
居常𬪩膬，一旦家落𫗦薄糜，便不适口。

甘蔗干小而长，居民磨以煮糖，泛海售商。其地为稻
利薄，蔗利厚，往往有改稻田种蔗者，故稻米益乏，皆
仰给于浙、直海贩。莅兹者，当设法禁之。骤似不情，惠
后甚溥。

清源山茶，青翠芳馨，超轶天池之上。南安县《英山茶》，
精者可亚虎丘，惜所产不若清源之多也。闽地气暖，
桃李冬花，故茶较吴中差早红梅百叶，一花三子，曰“品字梅。”紫梗疏条，非复霜皮
铁干可偶。

芙蓉有产于山者，余廨后，手插一枝，未半载扶疏出
墙，名曰“木芙蓉。”花最繁盛，不下数百，大如瓯。其色有
朝红暮白者，此则粉红一色耳。

德化九仙山有瀑布泉自云际下。宋主簿《柳骥》诗有
“天插一泉声漱玉，地高六月夜凝霜”之句。

清源山，在郡北三里许，高数千仞，未至绝𪩘数百武。
有泉自石罅流出，积于砥石凹处，甘冽独胜他泉。好
事者攀跻汲之，冬夏不减。其东有妙觉岩，石上刻“第
一山”，是米元章行书。

“南台峭拔摩空”，在清源山之右，台南有砥石。

出仁风门半里许为灵山。其上有磐石，可坐百馀人。
中一圆石，下不联属，势重万钧。一夫撼之，辄动摇不
止。其势就下，若将弹丸走坂然。然而百夫撼之，虽动
不移也。郡守周道光题为“碧玉球。”又惠安县有云峰，
上有大石，高广四丈许。又有一石，上广下削，高丈馀，
架于其上。恒有落势，并力推之不动，以芥挺之辄动，
故名曰“危石。”二石之异。若一辙焉。

高士峰在南安，是唐校书郎秦系隐处。有石刻“高士
峰”三字，隶书，旁有“才翁”二字。按《志》谓苏才翁为漕使，
尝行部至泉，题晋江栖真院壁，疑此字乃苏书也。
王世懋《闽部疏》：“闽地颇畜蛊，其神或作小蛇，毒人有
不能杀者，独泉之惠安最多。八十里间，北不能过枫
亭，南不敢度洛阳桥。云：蔡端明为泉州日，捕杀治蛊
者”几尽，其妖至今畏之。以桥有端明祠，而《枫亭仙游》
属。端明即仙游人也，土人之庄事端明如此。

自惠安以南，山渐培嵝以到，海脉穷也。而特多巨石，
林立棋累，不可名状。或卧或起，恒若位置。嘉木荫之，
居然园林间景

洛阳桥一名“万安”，大江中五里，石梁虹卧水上。蔡端
明真神人也。近南岸一山，皆大石。倭乱时，城其上而
楼之，扃钥甚固，倭不能过。洛阳之南，晋江、虎渡二桥，
亦称钜丽。

吴中虽盛有石梁，若令见万安桥必吐舌，亦犹闽溪
中篙师，不知吴、楚间有万石楼船也。

泉州城大于福，北负洛阳江，南面晋江，倚泉山而城。
堪舆家谓为“三台山、八卦水”，故多缙绅。去城东北五
里一荒山，累累诸坟，本漏泽也，而名曰“官山。”以泉人
发科第者，其祖父多葬其上，下利后人，遂令逝者体
势如厉。

泉州城大而土旷，士大夫皆散处。余以六月行部，人
家多依原隰为园林，肩舆过其下，嘉瓜四垂，朱槿熠
燿，绿柚扶摇于短垣之内，丹荔点缀于碧叶之上，真
令人目不暇给。

泉之南北，奇石尤多。有名《纱帽》者，有名《马头》者，有名
“鼓”者，有名“青蛇”者，有名“虾蟆”者，都如巨灵，斧劈五丁，
负置四十里外，一石龟耸坐磐石上，宛若斲成，遂以
名邮。

《闽书》：“灵山有默德那国，二人葬焉，回回之祖也。”回回
家言：“默德那国有吗喊叭德圣人，生隋开皇元年，圣
直显美，其国王聘之。御位二十年，降示经典，好善恶
恶，奉天传教，日不晒，暴雨不湿衣，入火不死，入水不
澌。门徒有大贤四人。唐武德中来朝，遂以其道教中
国，一贤传教广州，二贤传教扬州，三贤、四贤传教泉”
州，暨卒葬此山，然则二人唐时人也。二人自葬是山，
夜光显发，人异而灵之，名曰“圣墓”，曰“西方圣人之墓”
也。

狮岩，有神曰广利尊王。王姓陶，唐时来自江介，行贾
闽广间，值岁恒旸。一日晨起，遇二人，怪其不类，诘问
之，至于再三。二人云：“恭受帝命，兹土合菑。吾挈囊药，
分投众井，俾饮且食，咸毕其命。”陶大惊怖：“郡人何罪，
帝必不尔。”二人相顾微哂。陶复诘问：何物疢毒能毕
众命试解而装，俾我别识。二人解示，陶奋褒夺啖，云：
“我代此土生灵，若第休矣。”陶既立化，郡人争舁法身
供养，为立庙郡治街左，曰粜籴宫。他日赛神报谢，纸
钱扬灰，香烟所指，直诣龟峰。夜有白毫，照耀岩谷。樵
牧惊骇，愬烟灰所由，乃知神属意此地。郡人因即岩
创庙，舁法身定祀焉。

《稽神录》：“闽王审知刺史泉州。光启初，一夕桃林村中
地震，有声如鸣数百面鼓。及明视之，禾稼方茂，了无
一茎，掘地求之，则皆倒悬土下。其后审知克晋安，尽
有瓯闽地。至延曦立村中，复闻鼓声，时禾已收，惟馀
梗在田。及明视之，亦无一茎，掘地求之，则亦倒悬土
下。其年延曦为左右所杀，王氏遂灭。”桃林村，在州北数十里。

《闽书》：“唐末有樵夫杨者，南安县崇安里人。采薪高田，
遇二仙奕予以桃，食其半，半欲遗母，中途失之，三日
耳，归家三岁矣。后神气灵异，能见垣一方。王审知夫
人病疮灸立愈。王大加爵赏，辞不受第请为里人濬
陂七里许，通九溪以溉田，今自家陂是也。后治藏是
山，曰：‘吾昔观奕于此，一日有七道士访之，樵夫设宾’”
主，谈对甚欢。比送出，俱化鹤去，樵夫亦化以是日。今
子孙居山下，乡人岁归禾一束，曰“以《报恩陂》。”

罗裳山东有玉髻峰，下有画马石。唐末罗隐乞食山
下，山下人侮之，隐乃画马石面，每夜出食人禾，追之
则见马。复入石山下，人乃礼焉。隐为画椿系马，马不
出矣，今其迹暸然。

横山南有“画船浦。”浦，沙地也，而有船痕，帆樯皆具。虽
夜掘土除之，明日沙平，其迹复见。其日南风，则帆樯
向北。

南安县南灵秀山，闽王延钧母家在焉。母黄姓，黄滔
之家也。父曰讷裕，仕工部侍郎，王审知聘为妃。及延
钧僭号，追崇曰后。龙启二年十有一月癸丑，延钧来
谒黄氏家庙，次日登是山，见峰峦峭拔，因改号“美女
峰”，已见第宅周回甲乙翼翼，有锦绣之饰，因名里曰
锦里，驿曰锦田、居曰锦地，谿曰锦谿，墓院曰“锦院。”次
日晓起，问黄家人曰：“夜来窗风剪剪，瓦霜棱棱，地如
斯时，暂乎？常乎？”有人对曰：“兹地滨海，遇秋之日，如城
郭之冬也。”延钧乃命沿海居民屋瓦悉得黏土，山顶
设帝座，置离宫，山石刻万岁龟、千年鹤。延钧又命镌
书于山曰：“凡登山有道，徐行则不困；措足平稳之地
则不跌。”

德化县惠民里下碧村，有一农夫耕于野，妇馌之。适
饭有沙，怒其妇殴之。遇值张道人过，见之，为劝止，道
人一顿足，地震曰：“沙去矣。”今环村五里许无沙。
安溪县太湖岩，宋有道人张道源者，自德化来居。道
源初居德化龙湖山。龙湖一名太湖，道源居此，以太
湖名，岩仍旧隐也。其起手建岩时，邑有巨室，山多杉
木，道源往施巨室，曰：“视木末折者，即以奉君。”亡何，风
大起，木尽折。既得木矣，又莫之致，乃自山顶湖中挺
出。匠告曰：“木足矣。”遂止。今木头半挺尚在湖中。安溪
称三岩之奇，曰：普足构清水自出米，法胜构太山自
出瓦，道源构太湖自出木。

永春乐山之东，有橘一株，随人取食，如怀橘而归，则
袖中变为蛇蝮，人号为“东台仙橘。”

永春乐山龙潭有人钓一鱼，忽变为双髻婴儿，其人
掷钓而去，人号“北台神鱼。”

德化宝藏寺未建之时，有牧者系牛于此，忽有一人
追之，须臾不见。后即其地掘之，得洪钟，扣之，其声鍧
然，闻于数里。乡人为盖寺，故以“宝藏”名。

伯华者，明成化时人，屠者也，得道术。昼雷，儿童掌中
伸之有声，市中儿悉出钱与买，伯华得钱，鬻食自饱，
散其馀以给市人。有郭姓者，为郡小吏，太守熊尚初
喜之。汀贼至，太守出兵与战，吏当行，伯华告其父曰：
“亡往也，昨见太守领兵出城，皆丧元鬼矣。”父曰：“府公
欲之，焉避害”伯华？倏忽使其儿暴下，用是得免。伯华
与郭善，遗之青石曰：“雷石。”小儿有病，就雷石磨水饮
之辄愈。今郡中旱，则迎伯华祷之，以能雷也